Author: MZP SR
Last saved by: Kazík

Súťažné pravidlá pre podujatia IOF

(pravidlá pre Majstrovstvá sveta v OB)
(pravidlá pre Svetový pohár v OB)
(pravidlá pre Juniorské majstrovstvá sveta v OB)
(pravidlá pre Majstrovstvá sveta veteránov v OB)
(pravidlá pre svetové rankingové preteky v OB)

Táto verzia pravidiel je platná do XXXX.

******************************************************************************

 Súťažné pravidlá pre podujatia IOF

1. 	Definície
2. 	Všeobecné ustanovenia
3. 	Program podujatia
4. 	Prihláška na podujatie
5. 	Kategórie
6. 	Účasť
7. 	Náklady
8. 	Informácie o podujatí
9. 	Prihlášky
10. 	Doprava
11. 	Tréning a modelový pretek
12. 	Štartovné poradie
13. 	Porady vedúcich teamov
14. 	Terén
15. 	Mapy
16. 	Trate
17. 	Zakázané územia a cesty
18. 	Popis kontrolných stanovíšť
19. 	Osadenie a vybavenie kontrolných stanovíšť
20. 	Značiace systémy
21. 	Vybavenie
22. 	Štart
23. 	Cieľ a meranie času
24. 	Výsledky
25. 	Ceny
26. 	Fair play
27. 	Sťažnosti
28. 	Protesty
29. 	Jury
30. 	Dovolania
31. 	Kontrola podujatia
32. 	Správa z podujatia
33. 	Reklama a sponzori
34. 	Služby médiám

Dodatok 1: Všeobecné pokyny pre podujatie
Dodatok 2: Princípy stavby tratí
Dodatok 3: Rezolúcia IOF o dobrej environmentálnej praxi
Dodatok 4: Špeciálne pravidlá pre reklamu a sponzorstvo

1. Definície

1.1 	Orientačný beh (ďalej len OB) je šport, v ktorom pretekári navštívia určitý počet bodov označených na zemi, kontrol, v najkratšom možnom čase s pomocou mapy a kompasu. Pojem pretekár znamená jednotlivca buď ženského alebo mužského pohlavia, prípadne skupinu jednotlivcov.
1.2 	Typy pretekov v OB môžu byť rozlíšené na základe:
•	spôsobu pohybu:
•	peší 
•	lyžiarsky
•	na bicykloch
•	iným spôsobom
•	času preteku:
•	denný (počas denného svetla)
•	nočný (v tme)
•	povahy preteku:
•	individuálny (jednotlivec beží samostatne)
•	štafetový (dvaja alebo viac členov beží postupne individuálny pretek)
•	družstiev (dvaja alebo viac jednotlivcov spolupracujú)
•	spôsobu určenia výsledkov súťaže
•	preteky s jednou súťažou (výsledok jednej súťaže je konečným výsledkom. Pretekár môže súťažiť v rozličných skupinách: A-skupina, B-skupina, atď., pričom pretekári B-skupiny sa umiestnia za pretekármi z A-skupiny, atď.)
•	preteky s viacerými súťažami (kombinované výsledky dvoch alebo viacerých súťaží konaných počas jedného alebo viacerých dní dávajú konečný výsledok)
•	preteky s kvalifikačnou súťažou (pretekári sa kvalifikujú na finálnu súťaž cez jednu alebo viac kvalifikačných súťaží, v ktorých môžu byť rozmiestnení do rôznych skupín. Výsledok pretekov je zhodný s výsledkom finálnej súťaže. Môžu byť A-, B-, atď., finále, kde sú pretekári B- finále umiestnení za umiestnených pretekárov A- finále, atď.)
•	poradia kontrol, v akom musia byť navštívené
•	s určeným poradím (poradie je predpísané organizátorom)
•	bez určeného poradia (pretekár si vyberá poradie sám)
•	dĺžky preteku
•	klasická trať 
•	krátka trať
•	iné trate
1.3 	Pojem federácia znamená  federácia, ktorá je plnoprávnych členom IOF.
1.4 	Pojem podujatie zahŕňa všetky stretnutia v OB vrátane tých organizačného charakteru, ako je žrebovanie štartovnej listiny, porady vedúcich teamov, ceremoniály. Podujatie, napr. Majstrovstvá sveta v OB môže zahŕňať viac ako jeden pretek.
1.5 	Majstrovstvá sveta v OB (MS) je oficiálne podujatie konané za účelom udelenia titulu Majster sveta v OB. Sú organizované pod hlavičkou IOF a určenej federácie.
1.6 	Svetový pohár v OB (SP) je oficiálna séria podujatí konaná za účelom určiť najlepších orientačných bežcov v sezóne. Rôzne podujatia sú organizované pod hlavičkou IOF a federácie, z ktorej sú organizátori. Každé podujatie sa skladá iba z jedného preteku.
1.7 	Juniorské majstrovstvá sveta v OB (JMS) je oficiálne podujatie konané za účelom udelenia titulu Juniorský majster sveta v OB. Sú organizované pod hlavičkou IOF a určenej federácie.
1.8 	Majstrovstvá sveta veteránov v OB (MSV) je oficiálne podujatie konané za účelom nájsť najlepších veteránskych orientačných bežcov udelenia. Sú organizované pod hlavičkou IOF a federácie, z ktorej sú organizátori.
1.9 	Svetové rankingové preteky IOF v OB (SRP) sú medzinárodné podujatia, ktoré sú  prijaté Radou IOF do oficiálneho kalendára pretekov IOF.  Sú organizované pod hlavičkou IOF a federácie, z ktorej sú organizátori.

2. 	Všeobecné ustanovenia.

2.1 	Tieto pravidlá spolu s prílohami sú záväzné pre  Majstrovstvá sveta v OB, pre Svetový pohár v OB, pre Juniorské majstrovstvá sveta v OB, pre Majstrovstvá sveta veteránov v OB a pre elitné kategórie W21 a M21 na svetových rankigových pretekoch IOF v OB. Každý bod pravidiel, ktorý nemá skratku podujatia pri svojom čísle, je platný pre všetky tieto podujatia. Pravidlo platné iba pre jedno alebo viac podujatí, je označené špecifickou skratkou pri čísle pravidla. Takéto pravidlo má prednosť pred hociktorým všeobecným pravidlom, s ktorým je v rozpore.
2.2 	Tieto pravidlá sú odporúčané ako základ pre národné pravidlá.
2.3 	Ak nie je stanovené inak, tieto pravidlá sú platné pre denné preteky jednotlivcov v pešom OB
2.4 	Organizátor môže určiť dodatočné pravidlá, ktoré nie sú v rozpore s týmito pravidlami. Potrebujú však súhlas kontrolóra IOF
2.5 	Tieto pravidlá a všetky dodatočné pravidlá sú záväzné pre všetkých pretekárov, členov teamov a iné osoby, ktoré sú v kontakte s pretekármi alebo sú spojené s organizáciou pretekov
2.6 	Športová česť je hlavným princípom pri výklade týchto pravidiel pretekármi, organizátormi a jury.
2.7 	Anglické znenie týchto pravidiel je rozhodujúce pri akomkoľvek spore vzniknutom z prekladu do iného jazyka
2.8 	Pri štafetách sú platné pravidlá pre  preteky jednotlivcov ak nie je stanovené inak.
2.9 	Rada IOF môže rozhodnúť o zvláštnych pravidlách alebo normách, ktoré musia byť dodržiavané, napr. Medzinárodná špecifikácia máp pre OB, Princípy stavby tratí, Popisy kontrol a Pravidlá IOF pre vykonávanie antidopingových testov.
2.10 	Rada IOF môže povoliť odchýlky od týchto pravidiel a noriem. Žiadosť o povolenie takejto odchýlky musí byť zaslané na Sekretariát IOF najmenej 6 mesiacov pred podujatím.
2.11 	SP  Príručka Svetového poháru by mala byť dodržiavaná. Podstatné odchýlky vyžadujú súhlas kontrolóra IOF.
2.12 	JMS  Majstrovstvá by mali byť organizované v zhode s nasledujúcimi princípmi:
•	najlepším juniorským orientačným  bežcom z každej federácie by mali byť ponúknuté preteky vysokej technickej úrovne
•	podujatie by malo mať skôr spoločenskú ako súťaživú atmosféru, kladúc dôraz na výmenu skúseností
•	náklady na účasť by mali byť nízke

3. 	Program podujatia

3.1 	Dátum a program podujatia je navrhovaný organizátorom a schvaľovaný Radou IOF.
3.2 	MS Majstrovstvá sveta sú organizované každý nepárny rok. Program zahŕňa kvalifikačný pretek na  krátku trať, finále krátkej trate, kvalifikačný pretek na klasickú trať, finále klasickej trate a štafety, ako aj otvárací ceremoniál, záverečný ceremoniál, adekvátny oddych a modelové preteky. Program je naplánovaný maximálne na 7 dní.
3.3 	MS Na pretekoch na krátku trať musia byť štyri súbežné kvalifikačné skupiny pre ženy i pre mužov. Rozmiestnenie pretekárov do rôznych skupín musí byť žrebované tak, aby každá federácia mala v jednej skupine jedného pretekára.
3.4 	MS Na pretekoch na klasickú trať musia byť dve súbežné kvalifikačné skupiny pre ženy i pre mužov.
3.5 	SP Svetový pohár je organizovaný každý párny rok. Svetový pohár jednotlivcov pozostáva z určitého počtu pretekov jednotlivcov. Svetový pohár štafiet pozostáva z určitého počtu pretekov štafiet.
3.6 	SP Rada IOF určí počet a typy podujatí Svetového pohára a všetky nevyhnutné zvláštne pravidlá.
3.7 	SP Podujatie Svetového pohára môže byť organizované oddelene alebo v spojení s iným podujatím. Ak je ten istý  deň organizovaný ďalší pretek, mal by sa uskutočniť pred alebo po pretekoch Svetového pohára.
3.8 	JMS Juniorské majstrovstvá sveta je každoročné podujatie. Program zahŕňa pretek na klasickú trať, pretek na krátku trať s kvalifikáciou a štafety, ako aj otvárací ceremoniál, záverečný ceremoniál, adekvátny oddych a modelové preteky. Program je naplánovaný maximálne na 6 dní.
3.9 	SP, JMS Na pretekoch na krátku trať musia byť tri súbežné kvalifikačné skupiny pre ženy i pre mužov. 
3.10 	MSV  Majstrovstvá sveta veteránov je každoročné podujatie. Program zahŕňa dva kvalifikačné preteky, finálový pretek, adekvátny tréning alebo modelové preteky. Program je naplánovaný maximálne na 5 dní.
3.11 	SRP Podujatia, ktoré boli vybrané ako svetové rankingové preteky, si vyberajú národné federácie, ktorým IOF pridelí počty takýchto pretekov na každý rok v zmysle určených kritérií. 

4. 	Prihláška na podujatie

4.1 	Každá federácia smie požiadať o organizáciu IOF podujatia.
4.2 	Prihlášky sa zasielajú  federáciou na Sekretariát IOF. Použije sa oficiálny formulár prihlášky a prihlášky musia obsahovať všetky požadované informácie a garancie.
4.3 	Rada IOF môže uložiť poplatok za organizáciu IOF podujatia. Výška poplatku je oznámená najmenej mesiac pred posledným termínom prihlášok.
4.4 	Rada IOF môže zrušiť svoj súhlas s organizáciou podujatia, ak organizátor nedodržiava pravidlá, normy, pokyny kontrolóra IOF alebo informácie uvedené v prihláške. V tomto prípade si organizátor nemôže robiť nároky na náhradu škody.
4.5 	MS Prihlášky musia byť obdržané nie neskôr ako 31. januára päť rokov pred rokom majstrovstiev. Kongres IOF v tom istom roku ustanoví organizujúcu federáciu. Ustanovenie musí byť potvrdené podpisom zmluvy o organizácii podujatia do 12 mesiacov, inak môže Rada ustanoviť inú federáciu. 
4.6 	SP, JMS, MSV Prihlášky musia byť obdržané nie neskôr ako 31. januára štyri roky pred rokom podujatia. Organizujúca federácia je určená na Kongrese IOF ten istý rok. Predbežné určenie organizátorov alebo organizujúcich federácií vykoná Rada IOF do 31. októbra toho istého roku. Každé určenie musí byť potvrdené podpísaním zmluvy o organizácii podujatia do 6 mesiacov, inak môže Rada vykonať alternatívne určenie.
4.7 	SP  Každá federácia môže zaslať viacero prihlášok zoradených podľa priorít.
4.8 	SRP Rada IOF rozhodne o  pridelení svetových rankingových pretekov každej federácii, pričom musia byť splnené požiadavky na tieto podujatia. Prihlášky sa musia zaslať do 31. marca v roku predchádzajúcom roku podujatia a  Rada IOF ich schváli alebo zamietne do 31. októbra toho istého roku.

5. 	Kategórie

5.1 	Pretekári sú rozdelení do kategórií podľa ich pohlavia a veku. Ženy smú súťažiť v mužských kategóriách.
5.2 	20-roční a mladší patria do svojej kategórie až do konca kalendárneho roka, v ktorom dosiahnu daný vek. Sú oprávnení štartovať v starších kategóriách až do 21 vrátane.
5.3 	21-roční a starší pretekári patria do svojej kategórie od začiatku kalendárneho roka, v ktorom dosiahnu daný vek. Sú oprávnení súťažiť v mladších kategóriách až do 21 vrátane.
5.4 	SRP Hlavné súťažné kategórie sa volajú W21 a M21, pre ženy a pre mužov. Namiesto písmen W a M môžu byť použité písmená D a H.
5.5 	SRP Kategórie W21 a M21 musia byť obmedzené iba na pretekárov určených svojou federáciou ako elitní pretekári alebo sú vybraní pre túto kategóriu na základe ich pozície v národnom rebríčku.
5.6 	SRP Ak je v kategórii veľa prihlásených, môže byť rozdelená do súbežných skupín na základe predchádzajúcich výkonov pretekárov.
5.7 	MS, SP Je jedna kategória pre ženy a jedna pre mužov. Vekovo nie sú obmedzené.
5.8 	JMS Je jedna kategória pre ženy a jedna pre mužov. Zúčastniť sa môžu iba pretekári oprávnení súťažiť v kategóriách W20 alebo M20.
5.9 	MSV Musia byť ponúknuté nasledovné kategórie: W35, M35, W40, M40, W45, M45, W50, M50, W55, M55, W60, M60, W65, M65, W70, M70, W75, M75, W80, M80, W85, M85. Namiesto písmen W a  M sa môžu použiť písmená D a H. Kategórie pre starších pretekárov (napr. W90, M90) môže organizátor ponúknuť podľa vlastného uváženia.

6. 	Účasť

6.1 	MS, SP, JMS Pretekár môže reprezentovať len jednu federáciu počas jedného kalendárneho roka. 
6.2 	MS, SP, JMS Pretekári reprezentujúci federáciu musia byť držiteľmi občianstva a pasu krajiny federácie.
6.3 	MS, SP, JMS Každá účastnícka federácia alebo klub určí vedúceho teamu, ktorý bude vystupovať ako kontaktná osoba medzi teamom a organizátorom. Je povinnosťou vedúceho teamu dohliadnuť na to, aby team dostal všetky potrebné informácie.
6.4 	Pretekári sa zúčastňujú na svoje vlastné riziko. Poistenie proti nehode je záležitosťou ich federácie alebo klubu, podľa národných pravidiel.
6.5 	MS Všetci pretekári reprezentujú federáciu. Každá federácia môže prihlásiť team do veľkosti 14 pretekárov - do 7 žien a  do 7 mužov - a určený počet teamových funkcionárov. Organizátor môže stanoviť maximálny počet funkcionárov pre jeden team podľa dostupných kapacít. Maximálny počet musí byť rovnaký pre všetky federácie a musí byť najmenej 5.
6.6 	MS Na kvalifikačný pretek krátkej trate môže každá federácia prihlásiť 4 ženy a 4 mužov, naviac môže federácia prihlásiť súčasných majstrov sveta na krátku trať. Vo finále sa môžu zúčastniť pretekári umiestnení na 15. a lepšom mieste v každom kvalifikačnom preteku.
6.7 	MS Na kvalifikačný pretek klasickej trate môže každá federácia prihlásiť 4 ženy a 4 mužov, naviac môže federácia prihlásiť súčasných majstrov sveta na klasickú trať. Finále klasickej trate sa môžu zúčastniť iba pretekári umiestnení  na 30. a lepšom mieste v každom kvalifikačnom preteku.
6.8 	MS  V pretekoch štafiet môže každá federácia postaviť jednu ženskú a jednu mužskú štafetu, pozostávajúcu zo 4 členov. Nekompletné štafety a  štafety skladajúce sa z pretekárov z viac ako jednej federácie nie sú povolené.
6.9 	SP Všetci pretekári reprezentujú federáciu. Každá federácia môže prihlásiť najviac 6 žien a najviac 6 mužov do každého preteku jednotlivcov. Každá federácia môže prihlásiť do každého preteku štafiet najviac 2 ženské štafety a najviac 2 mužské štafety, každá pozostávajúca z troch členov.
6.10 	SP  Pretekár nesmie v jednej sérii pretekov Svetového pohára reprezentovať viac ako jednu federáciu. 
6.11 	SP Rada IOF rozhodne o spôsobe kvalifikácie v prípade preteku na klasickej trati najmenej 6 mesiacov pred začatím roka podujatia.
6.12 	JMS Všetci pretekári reprezentujú federáciu. Každá federácia môže prihlásiť team do veľkosti 12 pretekárov - do 6 žien a do 6 mužov - a team 4 funkcionárov.
6.13 	JMS Všetci pretekári môžu bežať v oboch individuálnych pretekoch. Na preteky štafiet môže každá federácia prihlásiť najviac 2 ženské a najviac 2 mužské štafety, každá pozostávajúca z 3 členov.
6.14 	JMS Pretek na klasickú trať je jednorazový pretek. 
6.15 	SP, JMS V preteku na krátku trať môžu bežať A-finále pretekári umiestnení na 20. a lepšom mieste v každom kvalifikačnom preteku; v B-finále pretekári umiestnení od 21. do 40. miesta vrátane a zostávajúci pretekári v C-finále. Ak sa kvalifikuje do C-finále menej ako 20 pretekárov, môžu bežať v B-finále. Pretekári, ktorí štartovali v niektorom alebo oboch kvalifikačných pretekoch, ale sa neumiestnili, smú štartovať pred postúpivšími pretekármi v najslabšie obsadenom finále vo svojej kategórii, ale vo výsledkovej listine sa uvedú ako neumiestnení.
6.16 	SP, JMS Ak nie je federácia schopná postaviť kompletnú štafetu, môže utvoriť nekompletnú štafetu alebo zmiešanú štafetu s pretekármi iných  federácií. Federácia nesmie prihlásiť do súťaže viac ako 6 mužov a 6 žien. Iné osoby ako nahlásené sa za žiadnych okolností nemôžu zúčastniť pretekov.
6.17 	MSV Vo finále môžu bežať len pretekári, ktorí štartovali v niektorom kvalifikačnom preteku. Najlepší pretekári z každého kvalifikačného preteku sa kvalifikujú do A-finále vo svojej kategórii na základe kombinovaných časov z dvoch kvalifikačných pretekov. Ďalší najlepší pretekári z každého kvalifikačného preteku sa kvalifikujú do B-finále, atď. Počet kvalifikovaných z každého kvalifikačného preteku do A-finále je rovnaký a vypočíta sa tak, aby celkový počet kvalifikovaných bol čo najbližšie k 80 pri absencii zdvojených postupov (postup dvoch pretekárov z jedného miesta, keď títo v kvalifikácii dosiahli rovnaký čas (pozn. prekl.)). Podobne to platí aj pre B-finále, atď. s výnimkou, že ak sú viac ako dve finále a v najbližšom finále sa kvalifikovalo menej ako 20 pretekárov, títo môžu bežať v najbližšom vyššom finále. Ak sa 2 alebo viac pretekárov kvalifikuje na posledné miesto vo finále, všetci sa kvalifikujú vo finále. Pretekári, ktorí sa neumiestnili v jednom alebo oboch kvalifikačných pretekoch môžu bežať iba pred kvalifikovanými pretekármi v najnižšom finále vo svojej kategórii a vo výsledkovej listine sú umiestnení mimo poradia.

7. 	Náklady

7.1 	Náklady na organizovanie pretekov znáša organizátor. Na pokrytie samotných nákladov môže organizátor stanoviť štartový poplatok. (štartovné, pozn. prekladateľa). Štartovné musí byť čo najnižšie a musí byť schválené kontrolórom IOF.
7.2 	Každá federácia alebo klub alebo jednotlivý pretekár je zodpovedný (á) za zaplatenie štartovného tak, ako je uvedené v pozvánke (propozíciách). Časový limit na zaplatenie štartovného nesmie byť skorej ako 6 týždňov pred podujatím.
7.3 	Prihlášky po termíne môžu mať zvýšené štartovné. Zvýšené štartovné musí byť schválené kontrolórom IOF.
7.4 	Každá federácia alebo klub alebo jednotlivý pretekár je zodpovedný (á) za zaplatenie výdavkov za cestu na podujatie, za ubytovanie, stravu a prepravu medzi ubytovaním, centrom podujatia a zhromaždiskom. Ak je oficiálna doprava na zhromaždiská povinná, štartovné musí zahŕňať aj náklady na túto dopravu.
7.5 	Cestovné náklady na cestu na a z podujatia kontrolóra a pomocníkov nominovaných IOF platí IOF. Miestne náklady počas kontrolných návštev a počas podujatia sú hradené organizátorom alebo národnou federáciou, podľa dohody.
7.6 	Všetky náklady IOF kontrolóra a pomocníkov nominovaných národnou federáciou sú hradené organizátorom alebo národnou federáciou, podľa dohody.
7.7 	MS,SP Musia byť ponúknuté rôzne druhy ubytovania a stravovania tak, aby si pretekári mohli vybrať v cenových skupinách.

8. 	Informácie o podujatí

8.1 	Všetky informácie a ceremónie by mali byť najlepšie v angličtine. Oficiálne informácie musia byť podané písomne. Ústne môžu byť podané iba v naliehavých prípadoch a ako odpoveď na otázky na porade vedúcich teamov.
8.2 	MS, SP, JMS Informácie od organizátora alebo IOF kontrolóra musia byť dodané vo forme bulletinu. Najmenej dve kópie bulletinu 1 a 2 sa zasielajú všetkým federáciám a najmenej dve kópie bulletinu 3 sa zasielajú účastníckym federáciám. Ak sú potrebné ďalšie informácie, musia byť zaslané všetkým federáciám, ktorých sa to týka. 20 kópií bulletinov 1-3 sa zašle na sekretariát a Radu IOF.
8.3 	MS, SP, JMS Bulletin 1 (predbežné informácie) musí obsahovať nasledovné informácie:
•	organizátor, meno riaditeľa podujatia a  kontrolóra (ov)
•	adresa a telefónne/faxové číslo, na ktorom je možné podať a získať informácie
•	miesto podujatia
•	dátum a typ pretekov
•	kategórie a všetky obmedzenia účasti
•	možnosti tréningu
•	zakázané územia
•	akékoľvek zvláštnosti podujatia
•	MS farebný výtlačok najnovšej verzie predchádzajúcej mapy (máp) 
8.4 	MS, SP, JMS Bulletin 2 (pozvánka) musí obsahovať nasledovné informácie:
•	všetky informácie uvedené v Bulletine 1
•	formuláre na prihlášky a ubytovanie
•	posledný termín a adresa prihlášok
•	štartovné pre pretekárov a pre funkcionárov
•	posledný termín a adresa pre uhradenie štartovného
•	typy ubytovania a stravovania a ich ceny
•	posledný termín na rezerváciu oficiálneho ubytovania
•	popis ponúknutej dopravy
•	pokyny pre získanie víz a povolenia na vstup
•	podrobný popis možností tréningu
•	popis terénu, klímy a možných rizík
•	mierky a ekvidištantu máp
•	program podujatia
•	ak je potrebné, pokyny pre oblečenie pretekárov
•	víťazný čas a približná dĺžka každej trate
•	adresu a telefónne číslo činovníka zodpovedného za médiá
•	vzorka posledných máp ukazujúcich typ terénu
•	MS maximálny počet funkcionárov na jeden team
•	SP, JMS farebný výtlačok mapy najnovšej verzie predchádzajúcej mapy (máp) zakázaných území
•	MS, SP, JMS pokyny pre registráciu zástupcov médií a ďalších zástupcov federácie
8.5 	MS, SP, JMS Bulletin 3 (informácie o podujatí) musí obsahovať nasledovné informácie:
•	posledný termín zaslania presného počtu účastníkov
•	posledný termín zaslania mien účastníkov
•	podrobný program podujatia, vrátane posledného termínu na menovité prihlášky a zaradenie do štartových skupín
•	podrobnosti o teréne
•	prehľad obdržaných prihlášok
•	všetky povolené odchýlky od pravidiel
•	adresa, telefónne/faxové číslo kancelárie pretekov
•	podrobnosti o ubytovaní a stravovaní
•	časový rozvrh dopravy
•	dĺžku, prevýšenie, počet kontrol a počet občerstvovačiek na každej individuálnej trati a každom úseku štafiet
•	porady vedúcich teamov
8.6 	Bulletin 4 (dodatočné informácie) musí byť k dispozícii po príchode pretekárov a obsahuje konečné informácie o podujatí.
8.7 	MS,SP,JMS  Bulletin 1 musí prísť najmenej 24 mesiacov pred podujatím, bulletin 2 musí prísť najmenej 10 mesiacov pred podujatím, bulletin 3 musí prísť najmenej 2 mesiace pred podujatím.
8.8 	a  MSV, SRP Informácie organizátora musia byť dané v dvoch bulletinoch. Bulletin 1/2 musí byť dostupný na internete cez web stránku IOF. Bulletin 3 sa poskytne všetkým pretekárom. 
8.8 b MSV Bulletin 1/2 sa zasiela všetkým federáciám a 20 kópií sa zasiela na sekretariát IOF.
8.9 	MSV Bulletin 1/2 musí byť k dispozícii 18 mesiacov pred podujatím, bulletin 3 musí byť k dispozícii 1 mesiac pred podujatím.
8.10 	SRP Bulletin 1/2 musí byť k dispozícii 4 mesiacov pred podujatím, bulletin 3 musí byť k dispozícii 1 týždeň pred podujatím.
8.11 	MSV, SRP Bulletin 1/2 (predbežné informácie a pozvánka) musí obsahovať nasledovné informácie:
•	organizátor, meno riaditeľa podujatia a  kontrolóra (ov)
•	adresa a telefónne/faxové číslo, na ktorom je možné podať a získať informácie
•	miesto podujatia
•	dátum a typ pretekov
•	kategórie a všetky obmedzenia účasti
•	zakázané územia
•	akékoľvek zvláštnosti podujatia
•	formuláre na prihlášky
•	posledný termín a adresa prihlášok
•	štartovné pre pretekárov
•	posledný termín a adresa pre uhradenie štartovného
•	typy ubytovania a stravovania a ich ceny
•	popis ponúknutej dopravy
•	pokyny pre získanie víz a povolenia na vstup
•	popis terénu, klímy a možných rizík
•	mierky a ekvidištantu máp
•	program podujatia
•	ak je potrebné, pokyny pre oblečenie pretekárov
•	víťazný čas
•	informácie o možnostiach tréningu
•	vzorka posledných máp ukazujúcich typ terénu
•	informácie o tom, ako získať kópie predchádzajúcej mapy (máp) zakázaných území
8.12 	MSV, SRP Bulletin 3 (informácie o podujatí) musí obsahovať nasledovné informácie:
•	podrobný program podujatia, vrátane štartovej listiny
•	podrobnosti o teréne
•	prehľad obdržaných prihlášok
•	všetky povolené odchýlky od pravidiel
•	adresa, telefónne/faxové číslo kancelárie pretekov
•	časový rozvrh dopravy
•	dĺžku, prevýšenie, počet kontrol a počet občerstvovačiek na každej individuálnej trati a každom úseku štafiet

9. 	Prihlášky

9.1 	Prihlášky musia byť poslané podľa pokynov uvedených v Bulletine 2. Prihláška musí obsahovať najmenej tieto informácie o každom pretekárovi a funkcionárovi: priezvisko, meno, pohlavie, rok narodenia, federácia. Neskoré prihlášky môžu byť odmietnuté.
9.2 	Pretekár sa môže prihlásiť iba do jednej kategórie na jednom podujatí.
9.3 	Organizátor môže vylúčiť pretekárov alebo teamy zo štartovania, ak nezaplatili štartovné a nebola o ňom dosiahnutá žiadna dohoda.
9.4 	MS, SP, JMS  Rezervácia ubytovania a poplatky za ňu musia prísť organizátorovi v čase udanom v Bulletine 2. 
9.5 	MS, SP, JMS Žiaden pretekár nesmie byť vymenený 1 hodinu a menej pred prvým štartom. V štafetách to platí aj pre poradie bežcov v rámci štafety.
9.6 	MS, SP, JMS Pretekári môžu byť vybraní a prihlásení iba ich federáciou.
9.7 	MS, SP, JMS Prihlášky obsahujúce počet pretekárov každého pohlavia, počet štafiet, počet funkcionárov, adresu, telefónne/faxové číslo musia prísť organizátorovi najmenej 3 mesiace pred podujatím.
9.8 	MS, SP, JMS Mená pretekárov a ich pohlavie a mená funkcionárov musia prísť organizátorovi najmenej 10 dní pred zahájením podujatia. Zmeny v teame smú byť urobené do 12.00 h dňa pred podujatím.
9.9 	MS, SP, JMS Mená pretekárov a ak sa to vyžaduje, ich nasadenie  alebo poradie v rámci štafety musia byť doručené organizátorovi nie neskôr ako o 12.00 h dňa predchádzajúceho dňu preteku.
9.10 	MS, SP, JMS Medzi 12.00 h predchádzajúceho dňa dňu preteku a 1 hodinou pred štartom môže byť pretekár v individuálnom preteku vymenený iba zo závažného dôvodu (napr. nehoda alebo choroba). Zmena štartovej skupiny alebo  kvalifikačného  preteku nie je povolená. Vo finále nasledujúcom po kvalifikácii alebo pri viacetapových pretekoch po prvej etape nie je možná náhrada pretekára.
9.11 	MS, SP, JMS Zmena mena člena štafety alebo poradia štartujúcich v štafete musí byť doručená organizátorovi najmenej 1 hodinu pred štartom.
9.12 	MS, JMS Nahradenie pretekára po 12.00 h dňa predchádzajúceho dňu podujatia je možné iba za prihláseného pretekára.
9.13 	SP, JMS V individuálnom preteku na klasickú trať môže každá federácia umiestniť svojich pretekárov do troch štartových skupín (nasadenie), maximálne však dvoch pretekárov do každej skupiny. Pred umiestnením druhého pretekára do tej istej skupiny musí najprv federácia umiestniť do každej skupiny jedného pretekára. Ak federácia neumiestni svojich pretekárov do štartových skupín, o rozmiestnení rozhodne organizátor.

10. 	Doprava

10.1 	Každá federácia alebo klub je zodpovedný za organizáciu svojej dopravy.
10.2 	MS, SP, JMS Na požiadanie musí organizátor zabezpečiť prepravu z najbližšieho medzinárodného letiska alebo železničnej stanice do centra pretekov alebo miesta ubytovania.
10.3 	MS, SP, JMS Preprava medzi miestom ubytovania, centrom pretekov, zhromaždiskami, atď. môže byť zabezpečená organizátorom alebo teamami. Na požiadanie musí organizátor zabezpečiť všetku nevyhnutnú dopravu počas podujatia.
10.4 	Použitie oficiálnej dopravy na zhromaždisko môže byť vyhlásené organizátorom za povinné.

11. 	Tréning a modelový pretek

11.1 	Na požiadanie musia byť ponúknuté pred pretekom možnosti tréningu.
11.2 	Deň pred prvým pretekom podujatia organizátor musí usporiadať modelový pretek, na ktorom ukáže typ terénu, kvalitu mapy, typické kontroly a ich osadenie, občerstvovačky a značené úseky.
11.3 	Pretekári, teamoví funkcionári, IOF funkcionári a zástupcovia médií musia mať možnosť sa zúčastniť na modelovom preteku.
11.4 	Ak to IOF kontrolór považuje za potrebné, musí byť zorganizovaný ďalší modelový pretek.
11.5 	Ak to IOF kontrolór uzná za vhodné, modelový pretek môže byť zorganizovaný v deň preteku.
11.6 	MS Všetkým federáciám musí byť ponúknutá rovnaká možnosť tréningu. Organizátor musí ponúknuť zorganizovať najmenej dva tréningové tábory v dátumoch schválených IOF kontrolórom. Terény a mapy by mali byť čo najviac podobné terénom a mapám pretekov.

12. 	Štartové poradie a rozmiestnenie do skupín

12.1 	Pri intervalovom štarte štartujú pretekári jednotlivo v rovnakých štartových intervaloch. Pri hromadnom štarte štartujú všetci pretekári v jednej kategórii súčasne; v štafetách toto platí len pre prvé úseky štafiet. Pri handicapovom štarte pretekári štartujú jednotlivo v štartových časoch a intervaloch určených na základe predchádzajúcich výsledkov.
12.2 	Žrebovanie štartového poradia musí byť schválené IOF kontrolórom. Žrebovanie môže byť verejné alebo neverejné. Môže byť ručné alebo pomocou počítača.
12.3 	Štartová listina musí byť zverejnená v predchádzajúci deň dňu pretekov alebo v deň preteku a pred poradou vedúcich teamov, ktorá sa musí uskutočniť podľa pravidla 13.1. Ak je kvalifikačný pretek v ten istý deň ako finále, štartová listina  na finále musí byť zverejnená najmenej hodinu pred prvým štartom.
12.4 	Do žrebovania musia byť zahrnuté všetky mená pretekárov a teamov, ktorí (é) boli riadne prihlásení (é), aj v prípade, že pretekár nepricestoval. Prihlášky bez mena (vakant) nie sú žrebované.
12.5 	Normálny štartový interval pre indtervalový štart je dve minúty.
12.6 	MS, SP, JMS  Štartové poradie pre iný intervalový štart, ako je finále na základe kvalifikačných pretekov, je žrebované náhodne. Ak je to predpísané, žrebovanie prebieha v štartových skupinách (nasadzovanie).
12.7 	MS, SP, JMS Pri intervalovom štarte nemôžu za sebou následne štartovať pretekári z tej istej federácie alebo klubu. Ak sú takto vyžrebovaní, je medzi nich vložený nasledujúci pretekár. Ak sa to stane na konci žrebovania alebo štartového poradia, je medzi nich vložený predchádzajúci pretekár.
12.8 	MS, SP, JMS V kvalifikačných pretekoch musí byť štartová listina urobená tak, aby spĺňala nasledovné požiadavky:
•	toľko, koľko je súbežných kvalifikačných skupín, musí byť aj pretekárov v každom štartovom čase, s možnou výnimkou posledného štartového času
•	pretekári z jednej federácie nemôžu štartovať súčasne
•	pokiaľ je to možné, kvalifikačné skupiny by mali byť rovnako silné
•	ak nie sú viac ako dve kvalifikačné skupiny, pretekári z toho istého zväzu nesmú štartovať v po sebe nasledujúcich časoch
•	ak sú viac ako dve kvalifikačné skupiny, pretekári z toho istého zväzu nesmú štartovať v po sebe nasledujúcich časoch v tej istej skupine
•	rozmiestnenie pretekárov do rôznych skupín musí byť vyžrebované tak, že pretekári jedného zväzu sú rozmiestnení do skupín matematicky čo najrovnomernejšie
12.9 	Pri pretekoch s kvalifikáciou musí byť obrátené štartové poradie vo finále vzhľadom na umiestnenia v kvalifikácii; najlepší pretekári štartujú poslední. Poradie pretekárov, ktorí majú nárok na rovnaké miesto, sa žrebuje. Napr. ak skončia dvaja pretekári na 6. mieste v skupine 1, žreb mincou rozhodne, ktorý sa umiestnil na 6. a ktorý na 7. mieste v skupine 1 pre účely tohto pravidla. Pretekári umiestnení na rovnakom mieste v rôznych kvalifikačných skupinách musia štartovať za sebou v poradí podľa čísel ich skupín, t.j. 1,2,3, …; víťaz skupiny s najvyšším číslom štartuje posledný.
12.10 	MS, SP, JMS Ak pretekári z tej istej federácie dostanú po sebe nasledujúci štartový čas vo finále preteku s kvalifikáciou, vykoná sa nasledovný postup počnúc na konci štartovej listiny (t.j. posledným štartujúcim pretekárom). Posledný pretekár z inej federácie, ktorý štartuje pred dvomi pretekármi z tej istej federácie s po sebe nasledujúcimi štartovými časmi a vloží medzi posledných dvoch pretekárov v štartovej listine. Ak sú v štartovej listine na jej začiatku 2 alebo menej pretekárov z tej istej federácie s po sebe nasledujúcimi štartovými časmi, vykoná sa opačný postup. Napr. A_1A_2A_3BCDE_1E_2E_3 → A_1A_2A_3BCE_1E_2DE_3 → A_1A_2A_3BE_1CE_2DE_3 → opačný postup → A_1BA_2A_3E_1CE_2DE_3 → A_1BA_2 E_1A_3CE_2DE_3 
12.11 	Pred žrebovaním hromadného štartu musia byť štartové čísla pridelené na každú z rôznych kombinácií pod dohľadom IOF kontrolóra. Toto pridelenie musí zostať tajné až po odštartovanie posledného pretekára.
12.12 	MS, SP, JMS Vyžrebovanie pretekárov v kvalifikačných pretekoch do jednotlivých kvalifikačných skupín musí byť pod dohľadom IOF kontrolóra. Toto vyžrebovanie musí byť tajné až do štartu pretekára.
12.13 	MS, JMS V štafetách sú jednotlivým prihláseným štafetám pridelené štartové čísla na základe ich umiestnenia na minulých MS štafiet. Tým štafetám, ktoré sa neumiestnili, sú priradené ďalšie čísla na základe ich abecedného poradia. Pridelenie kombinácií tratí jednotlivým štartovým číslam musí byť pod dohľadom IOF kontrolóra. Rozdelenie kombinácií musí zostať tajné až do štartu posledného pretekára.
12.14 	MS, JMS Nekompletné štafety a štafety pozostávajúce z členov viac ako jednej federácie štartujú v rovnakom čase ako riadne štafety.  
12.15 	MS, JMS Štartový interval preteku na klasickej trati je 3 minúty. Štartový interval preteku na krátkej trati je 2 minúty.
12.16 	JMS Štartový interval preteku na klasickú trať je dve minúty, ak je v kategórii viac ako 180 pretekárov, je štartový interval 1, minúty.
12.17 	MSV V kvalifikačných pretekoch sú pretekári súbežných skupín v každej kategórii žrebovaní. Kvalifikačné skupiny jednej kategórie musia byť rovnako veľké a nesmú prekročiť veľkosť 80 pretekárov. Pretekári z jednej federácie a medailisti z posledných MSV musia byť rovnomerne rozdelení do týchto skupín. V každom štartovom čase štartuje toľko pretekárov, koľko je skupín, s možnou výnimkou posledného štartového času..
12.18 	MSV Štartový interval pre kvalifikačné preteky ako aj pre finále je dve minúty. Ak je v kategórii menej ako 50 pretekárov, štartový interval je 3 - 5 minút.

13. 	Porada vedúcich teamov

13.1 	MS, SP, JMS Porada vedúcich teamov sa koná deň pred pretekom. Porada musí začať skôr ako o 19.00 h. Poradu vedie alebo dohliada na jej vedenie IOF kontrolór.
13.2 	MS, SP, JMS Materiál na preteky (štartové čísla, štartové preukazy, štartové listiny, popisy kontrol, rozvrh dopravy, posledné informácie, atď.) je vydaný pred začatím porady.
13.3 	MS, SP, JMS Vedúci  teamov musia mať možnosť počas porady klásť otázky.
13.4 	MSV, SRP Porady vedúcich teamov sa neorganizujú.

14. 	Terén

14.1 	Terén musí byť vhodný pre stavbu náročnej trate pre OB.
14.2 	Terén nesmie byť použitý pre OB čo najdlhší čas pred pretekom, aby žiadny pretekár nemal výhodu.
14.3 	Priestor preteku musí byť vyhlásený za zakázaný okamžite, ako sa rozhodne o jeho použití.
14.4 	Ak je potreba, povolenie na vstup do zakázaného priestoru vydá organizátor.
14.5 	Všetky práva vyplývajúce z ochrany prírody, lesníctva, poľovníctva, atď. musia byť rešpektované.

15. 	Mapy

15.1 	Mapy, zákresy tratí a dodatočná tlač musia byť nakreslené a vytlačené podľa publikácie IOF: Medzinárodná špecifikácia pre mapy pre OB (mapový kľúč IOF). Odchýlky vyžadujú súhlas Rady IOF.
15.2 	Mierka mapy pre preteky na klasickú trať je 1:15 000. Mierka mapy je pre preteky na krátku trať alebo pre štafety je 1:15 000 alebo 1:10 000.
15.3 	Chyby v mape a zmeny, ktoré sa objavili v teréne odvtedy, ako bola mapa vytlačená, musia byť korigované dodatočnou tlačou v prípade, že by mohli mať vplyv na preteky.
15.4 	Mapy musia byť chránené voči vlhkosti a poškodeniu.
15.5 	Ak existuje predchádzajúca mapa pre OB z priestoru preteku, farebné kópie posledného vydania musia byť ukázané všetkým pretekárom deň pred pretekom.
15.6 	V deň preteku je používanie akejkoľvek mapy priestoru preteku pretekármi alebo teamovými funkcionármi zakázané až do povolenia organizátormi.
15.7 	Pretekárska mapa nesmie byť väčšia, než je potrebné na to, aby pretekár absolvoval trať.
15.8 	 MSV  Mapy pre vekové kategórie 45 a staršie musia byť v mierke 1:10 000.
15.9 	MS, SP, JMS, MSV  IOF a jej členské federácie majú právo uverejniť mapu z pretekov s traťami vo svojich časopisoch bez platenia autorského poplatku.

16. 	Trate

16.1 	IOF princípy stavby tratí (pozri Dodatok 2) musia byť dodržiavané.
16.2 	Úroveň tratí musí primeraná medzinárodnému podujatiu v OB. Musí byť preverená zručnosť v orientácii, koncentrácia a fyzická pripravenosť pretekárov. Všetky trate musia vyžadovať použitie rôznych orientačných techník. Zvlášť krátka trať musí vyžadovať vysokú úroveň koncentrácie, detailné čítanie mapy a časté rozhodovanie. Klasická trať vyžaduje výber postupov.
16.3 	Dĺžka trate je daná dĺžkou priamej čiary zo štartu cez kontroly do cieľa, odchyľujúc sa iba v prípade fyzicky neprechodných prekážok (vysoké ploty, jazerá, neschodné skalné zrázy, atď.), zakázaných území a značených úsekov.
16.4 	Celkové prevýšenie je dané ako prevýšenie pozdĺž optimálneho postupu.
16.5 	Nepoužíva sa.
16.6 	V kvalifikačnom preteku musia byť trate jednotlivých kvalifikačných skupín pokiaľ možno rovnakej dĺžky a obťažnosti.
16.7 	V štafetách musia byť kontroly rozdielne kombinované pre jednotlivé štafety a všetky musia v súčte bežať tú istú trať. Ak to terén a koncept tratí dovoľuje, dĺžka jednotlivých úsekov môže byť výrazne odlišná. Avšak súčet časov víťaznej štafety musí byť dodržaný. Všetky štafety musia bežať úseky s rôznou dĺžkou v rovnakom poradí.
16.8 	V individuálnom preteku môžu byť pre pretekárov kontroly rôzne kombinované, ale všetci pretekári musia v súčte bežať tú istú trať.
16.9 	MS Vo väčšine prípadov treba použiť rôzne kontroly pre ženské a mužské trate vo finále krátkej trate a vo finále klasickej trate.
16.10 	 MS Trate musia byť postavené tak, aby víťazné časy v minútach boli nasledovné:
  
	ženy			muži
	45			60		kvalifikačný pretek na klasickú trať
	70 			90		finále klasickej trate
	25			25		kvalifikačný pretek na krátku trať
	25			25		finále krátkej trate
	25-50			30-60		jeden úsek štafety
	150			180		súčet časov úsekov štafety

16.12 	SP, SRP Trate musia byť postavené tak, aby víťazné časy v minútach boli nasledovné:

	ženy			muži
	45-50			50-60		kvalifikačný pretek na klasickú trať
60-70			75-90                   klasická trať
	25			25		kvalifikačný pretek na krátku trať 
	25			25		finále krátkej trate 
	25-50			30-60		jeden úsek štafety
	120			150		súčet časov úsekov štafety

16.13 	JMS Trate musia byť postavené tak, aby víťazné časy v minútach boli nasledovné:

	ženy			muži
	55			70                        klasická trať
	20-25			20-25		krátka trať 
	25-45			30-55		 jeden úsek štafety
	105			135		súčet časov úsekov štafety

16.14 	MSV Trate musia byť postavené tak, aby víťazné časy v minútach boli nasledovné:

	ženy	kvalifikácia	každé finále	muži	kvalifikácia	každé finále
	W35	45		55		M35	60		70
	W40	40		50		M40	55		65
	W45	35		45		M45	50		60
	W50	35		45		M50	45		55
	W55	35		45		M55	40		50
	W60	35		45		M60	40		50
	W65	35		45		M65	40		50
	W70	35		45		M70	40		50
	W75	35		45		M75	40		50
	W80	35		45		M80	40		50
	W85	35		45		M85	40		50

17. 	Zakázané územia a cesty

17.1 	Pravidlá stanovené organizujúcou federáciou na ochranu životného prostredia a ostatné súvisiace pokyny organizátora musia byť striktne dodržiavané všetkými osobami spojenými s podujatím.
17.2 	Zakázané alebo nebezpečné územia, zakázané cesty, líniové prvky, ktoré sa nemôžu križovať, atď., musia byť popísané  v informáciách a vyznačené na mape. Ak je to potrebné, musia byť vyznačené aj v teréne. Pretekári nesmú do nich vstúpiť, bežať po nich, alebo ich križovať.
17.3 	Povinné úseky a prechody musia byť jasne naznačené na mape a v teréne. Pretekári sú povinní prejsť celú dĺžku vyznačeného úseku trate.

18. 	Popisy kontrol

18.1 	Presné umiestnenie kontroly musí byť definované popisom kontrol.
18.2 	Popisy kontrol musia byť vo forme symbolov v súlade s publikáciou IOF Popisy kontrol.
18.3 	Popisy kontrol uvedené v správnom poradí musia byť vytlačené alebo pripevnené na prednej strane pretekárskej mapy.
18.4 a Pri pretekoch s intervalovým štartom musí byť k dispozícii samotný zoznam opisov kontrol pre každú trať na predštarte (pre každého pretekára na príslušnej trati) alebo pred začiatkom pretekov. 
18.4 b MS, SP, JMS Pred poradou vedúcich teamov môžu byť vydané:
•	pre individuálne preteky kompletné popisy kontrol pre každý pretek zabezpečiac to, aby nespristúpnili informácie, ktoré majú zostať utajené, napr. systém rozdelenia tratí, rozmiestnenie kvalifikačných skupín, atď.
•	pre všetky preteky vrátane štafiet, zoznam všetkých popisov všetkých kontrol nenaznačujúce ich poradie na každom preteku.
18.5 	MS, SP, JMS Ak je kvalifikačný pretek a finále organizované v ten istý deň, popisy kontrol pre finále nemusia byť vydané pred poradou vedúcich teamov, ale musia byť vydané najmenej jednu hodinu pred prvým štartom 

19. 	Vybavenie a osadenie kontrolných stanovíšť

19.1 	Kontrola zaznačená na mape musí byť jasne označená v teréne a musí byť vybavená, aby umožnila dokázať pretekárovi, že ňou prešiel.
19.2 	Každá kontrola musí byť označená lampiónom pozostávajúcim z troch štvorcov 30 x 30 cm  usporiadaných vo forme trojbokého hranola. Každý štvorec je rozdelený uhlopriečkou, jedna polovica je biela a druhá oranžová (PMS 165).
19.3 	Lampión musí byť zavesený pri objekte zaznačenom v mape, v súlade s popisom kontroly. Lampión musí byť viditeľný, keď pretekár vidí popísanú pozíciu.
19.4 a Kontroly  nesmú byť umiestnené bližšie ako 30 m od seba (pozri Dodatok 2, # 3.5.5)
19.4 	b Kontrola musí byť osadená a lampión zavesený tak, že prítomnosť raziacej osoby výrazne nenavádza okolitých pretekárov na kontrolu.
19.5 	Každá kontrola musí byť identifikovaná číselným kódom, ktorý musí byť pripevnený  na kontrolu tak, že pretekár používajúci raziace zariadenie môže jasne prečítať tento kód. Čísla menšie ako 31a čísla ľahko zmýliteľné (napr. 66, 68, 86, 69, 96, 99) sa nesmú použiť. Číslice musia byť čierne na bielom podklade, medzi 5 až 10 cm a hrúbkou čiary medzi 5-10 mm.
19.6 	Na značenie prechodu pretekára kontrolou musí mať táto dostatočný počet značiacich zariadení v bezprostrednej blízkosti každého lampiónu.
19.7 	Ak je odhadovaný víťazný čas na viac ako 30 minút, musí byť k dispozícii občerstvenie najmenej každých 25 minút odhadovaného víťazného času.
19.8 	Na občerstvení musí byť ponúknutá najmenej čistá voda primeranej teploty. Ak sú ponúkané aj iné typy občerstvenia, musia byť jasne označené.
19.9 	Všetky kontroly musia byť obsadené, ak je to z bezpečnostného hľadiska potrebné. 
19.10 	MS Najmenej na finále klasickej trate a finále krátkej trate  musí byť zaznamenané štartové číslo a čas každého pretekára pri razení kontroly.

20. 	Značiace systémy

20.1 	Smú byť použité len značiace systémy (elektronické alebo iné) schválené IOF - pozri Dodatok 4.
20.2 	 MS, SP, JMS Štartové preukazy (elektronické alebo iné) sú vydané pred poradou vedúcich teamov, okrem toho, ak sú kvalifikačné  preteky a finále organizované v ten istý deň, štartové preukazy na finále musia byť vydané najmenej 1 hodinu pred prvým štartom.
20.3 	Ak je použitý neelektronický alebo kombinovaný systém, pretekári si smú pripraviť štartový preukaz, napr. písaním naň, spevnením alebo vložením do vrecka, ale nie odstrihnutím časti preukazu.
20.4 	Ak je použitý elektronický systém, pretekári musia mať možnosť si ho vyskúšať na modelovom preteku.
20.5 	Pretekári sú zodpovední za orazenie svojho vlastného preukazu na každej kontrole použijúc poskytnuté značiace zariadenie. Pretekári sú zodpovední za správne razenie, dokonca aj ak je na niektorých kontrolách razenie robené organizátorom.
20.6 	Štartový preukaz musí viditeľne dokázať, že všetky kontroly boli navštívené - Pozri Dodatok 4.
20.7 	Pretekár s chýbajúcim alebo neidentifikovateľným razením sa neklasifikuje, ibaže by jasne dokázal, že kontrolu navštívil a že chýbajúce alebo neidentifikovateľné razenie nie je jeho chyba. V tomto výnimočnom prípade môže byť na preukázanie prítomnosti pretekára na kontrole použitý iný dôkaz, napr. dosvedčenie rozhodcu na trati, záznam z kamery alebo záznam z kontroly. V ostatných prípadoch nie je takýto dôkaz postačujúci.
20.8 	Keď sú použité systémy s viditeľným razením, najmenej časť razenia musí byť v správnom políčku pre túto kontrolu alebo v prázdnom rezervnom políčku. Jedna chyba na pretekára je akceptovateľná, napr. označenie mimo správneho políčka alebo preskočenie jedného políčka, všetky razenia však musia byť jasne identifikovateľné. Pretekár, ktorý sa pokúsi získať výhodu nepresným razením smie byť diskvalifikovaný.
20.9 	Organizátor má právo kontrolovať alebo aj značiť preukazy rozhodcom na stanovenej kontrole.
20.10 	Pretekári, ktorí stratili preukaz, vynechali kontrolu alebo navštívili kontroly v nesprávnom poradí, sú diskvalifikovaní.
20.11 	SRP Na pretekoch s hromadným štartom, kde sa používa neelektronický raziaci systém, smie byť štartový preukaz súčasťou mapy a nemusí byť vydaný vopred.

21. 	Vybavenie

21.1 	Pokiaľ pravidlá usporiadajúcej krajiny nešpecifikujú inak, výber oblečenia a obuvi pretekárov je voľný.
21.2 	Štartové čísla musia byť viditeľné a nosené spôsobom ako predpisuje organizátor. Čísla nesmú byť väčšie ako 25 x 25 cm a číslice musia byť vysoké najmenej 10 cm. Štartové čísla sa nesmú zahýbať ani obstrihávať.
21.3 	Počas preteku jedinými pomôckami, ktoré smú pretekári použiť, sú mapa a popisy kontrol od organizátora a kompas.
21.4 	Telekomunikačné zariadenia môžu byť použité v priestore preteku iba s povolením organizátora.

22. 	Štart

22.1 	Na individuálnom preteku je štart normálne intervalový. Pri pretekoch štafiet je štart normálne hromadný.
22.2 	Prvý štart vo finále pri pretekoch s kvalifikáciou musí byť najmenej 3˝ hodiny po poslednom štarte v kvalifikačných pretekoch.
22.3 	MS, SP, JMS Všetci pretekári musia mať najmenej 45 minút pre nerušenú prípravu a rozcvičenie v priestore štartu. Do tohto priestoru je povolený vstup iba pretekárom, ktorí neštartujú a teamovým funkcionárom.
22.4 	Štart môže byť organizovaný s predštartom pred časom odštartovania, situovaným na kraji rozcvičovacieho priestoru. Ak je na štarte predštart, musia tam byť hodiny ukazujúce pretekový čas a mená pretekárov musia byť vyvolávané alebo zobrazené. Za predštart môžu ísť iba zástupcovia médií sprevádzaní organizátorom alebo štartujúci pretekári.
22.5 	Na štarte musia byť hodiny ukazujúce pretekársky čas. Ak nie je organizovaný predštart, mená pretekárov musia byť vyvolávané alebo zobrazené.
22.6 	Štart musí byť organizovaný tak, aby neskôr štartujúci pretekári a ostatné osoby nemohli vidieť mapu, trate, výbery postupov alebo smer odbehu na prvú kontrolu. Ak je to potrebné, musí byť vyznačený povinný úsek z časového štartu na miesto, kde začína orientácia.
22.7 	Pretekár je zodpovedný za to, že si zoberie správnu mapu. Na mape musí byť vyznačené štartové číslo alebo meno alebo trať pretekára tak, aby ich pretekár pred štartom videl.
22.8 	Bod, kde sa začína orientácia musí byť vyznačený na mape štartovým trojuholníkom a v teréne lampiónom  bez značiaceho zariadenia, ak to nie je na mieste zhodnom s časovým štartom.
22.9 	Pretekárom, ktorí sa oneskoria na štart svojou vinou musí byť umožnené štartovať. Organizátor určí ďalší čas štartu berúc v úvahu možný vplyv na ostatných pretekárov. Čas im beží, ako keby štartovali vo svojom pôvodnom čase.
22.10 	Pretekárom, ktorí sa oneskoria na štart vinou organizátora, musí byť pridelený nový štartový čas.
22.11 	Predávka štafety sa musí uskutočniť dotykom medzi členmi štafety. Predávka môže byť organizovaná aj tým spôsobom, že dobiehajúci pretekár zoberie mapu pre vybiehajúceho pretekára a podá mu ju namiesto dotyku.
22.12 	Za správnu a včasnú predávku sú zodpovední pretekári, dokonca aj keď organizátor zariadi predbežné upozornenie na prichádzajúce štafety. 
22.13 	Organizátor môže urobiť hromadný štart pre ďalšie úseky štafiet, ktoré ešte neuskutočnili predávku.
22.14 	Akonáhle štafeta prijala diskvalifikáciu alebo bola diskvalifikácia potvrdená jury, žiadny jej ďalší člen nesmie vyštartovať.
22.15 	MS, SP, JMS Vybiehajúci pretekári v predávkovom území musia byť upozornení na dobiehajúcich pretekárov svojej štafety.

23. Cieľ a meranie časov

23.1 	Pretek sa končí pre  pretekára okamihom prechodu cez cieľovej čiary.
23.2 	Dobehový koridor musí byť ohraničený páskou alebo lanom. Posledných 20 m musí byť rovný dobeh.
23.3 	Cieľová čiara musí byť široká najmenej 3 metre v smere kolmom na smer dobehu. Presné umiestnenie cieľovej čiary musí byť dobiehajúcim pretekárom zrejmé.
23.4 	 Keď pretekár pretne cieľovú čiaru, musí odovzdať štartový preukaz vrátane plastového vrecka a na požiadanie aj mapu.
23.5 	Cieľový čas je meraný v okamihu, keď pretekár pretne hruďou cieľovú čiaru alebo keď na cieľovej čiare orazí. Časy sa merajú na celé sekundy so zaokrúhľovaním nadol. Časy sa udávajú v hodinách, minútach a sekundách alebo len v minútach a sekundách. 
23.6 	Na meranie času musia byť neprerušovane použité dva nezávislé meracie systémy, hlavný a záložný. Meracie systémy merajú čas pretekárov v tej istej kategórii s presnosťou 0,5 s alebo menej. 
23.7 	Pri pretekoch s hromadným alebo handicapovým štartom o konečnom umiestnení rozhodujú cieľoví rozhodcovia a člen jury musí byť prítomný na cieľovej čiare.
23.8 	Organizátor môže stanoviť časový limit pre jednotlivé kategórie.
23.9 	V cieli musí byť zdravotný personál a zariadenie. Personál musí byť vybavený aj pre prácu v teréne.
23.10 	MS Časové limity sú nasledovné:
•	krátka trať, 70 minút pre ženy aj mužov
•	kvalifikácia na klasickú trať, 110 minút pre ženy a 150 minút pre mužov
•	klasická trať, 3 hodiny pre ženy a 4 hodiny pre mužov
•	štafety, 6 hodín pre ženy a 7 hodín pre mužov

24. 	Výsledky

24.1 	Provizórne výsledky musia byť oznamované a vystavované v cieľovom areáli  alebo na zhromaždisku počas preteku.
24.2 	Oficiálne výsledky musia byť zverejnené do 4 hodín od  najneskôr dovoleného dobehového času posledne štartujúceho pretekára. Musia byť odovzdané v deň preteku všetkým vedúcim teamov a akreditovaným zástupcom médií. 
24.3 	Ak sa finále koná v deň kvalifikačného preteku, výsledky kvalifikačného preteku musia byť zverejnené do 30 minút od  najneskôr dovoleného dobehového času posledne štartujúceho pretekára.
24.4 	Oficiálne výsledky musia obsahovať všetkých zúčastnených pretekárov. Vo výsledkoch štafiet musia byť zahrnuté mená pretekárov v poradí, v akom bežali jednotlivé úseky ich časy ako aj odbehnutú kombináciu trate.
24.5 	Ak dosiahnu dvaja pretekári rovnaký čas pri intervalovom štarte, vo výsledkoch sú umiestnení na rovnakom mieste. Nasledujúca pozícia zostane neobsadená.
24.6 	V pretekoch s hromadným alebo handicapovým štartom je poradie určené poradím, v akom pretekári dobehli do cieľa. V štafetách sú to pretekári bežiaci posledný úsek.
24.7 	V štafetách s hromadným štartom neskorších úsekov rozhodne o konečnom poradí takýchto štafiet súčet časov jednotlivých pretekárov. Štafety, ktorých neskoršie úseky boli hromadne odštartované sú umiestnené až za štafety, ktoré uskutočnili predávku a dokončili pretek normálnym spôsobom.
24.8 	Pretekári alebo štafety, ktoré prekročili časový limit nie sú umiestnené.
24.9 	MS Každý pretekár, teamový funkcionár alebo akreditovaný zástupca médií musí dostať oficiálne výsledky a pretekársku mapu.
24.10 	SP Vo Svetovom pohári jednotlivcov sa započítavajú do konečného poradia najlepšie výsledky. Podrobnosti o systéme bodovania sú stanovené Radou IOF najmenej 6 mesiacov pred prvým pretekom.
24.11 	SP,JMS Výsledky nekompletných štafiet a štafiet  s pretekármi z jednej alebo viacerých federácií sa neberú do úvahy pri určení umiestnenia v štafetových pretekoch a nemôžu figurovať v oficiálnej výsledkovej listine.
24.12 	SP  Vo Svetovom pohári štafiet sa započítavajú do konečného poradia najlepšie výsledky každej federácie. Podrobnosti o systéme bodovania sú stanovené Radou IOF najmenej 6 mesiacov pred prvým pretekom.
24.13 	SP Organizátor musí zverejniť v priestore cieľa staré a nové celkové poradie vo SP najmenej 20 najlepších jednotlivcov a všetkých federácií.
24.14 	SP Sekretariát IOF musí vydať po každom bloku SP celkové poradie vo SP a poslať ich účastníckym federáciám a všetkým organizátorom.
24.15 	JMS Ak federáciu reprezentujú 2 štafety, pre určenie poradia sa ráta iba štafeta, ktorá dosiahla lepší výsledok.
24.16 	JMS Pre každú federáciu a pre obe kategórie sa vypočíta skóre teamu (kvôli umiestneniu federácie v súťaži teamov) prostredníctvom súčtu umiestnení najlepších troch pretekárov v oboch individuálnych pretekoch a trojnásobku oficiálneho umiestnenia jeho štafety. Celkové skóre teamu sa potom vypočíta súčtom skóre teamu v ženskej kategórii a súčtom skóre teamu v mužskej kategórii.
24.17 	MSV, SRP Kópie výsledkov musia byť na internete zverejnené do 15 dní od podujatia.

25. 	Ceny

25.1 	Organizátor musí pripraviť dôstojné vyhlásenie výsledkov.
25.2 	Ceny pre mužov a ženy musia byť rovnocenné.
25.3 	Ak majú dvaja alebo viacerí pretekári rovnaké umiestnenie, každý musí obdržať príslušnú medailu alebo diplom.
25.4 	MS, JMS Titul Majster sveta a Juniorský majster sveta je udeľovaný v nasledovných šiestich pretekoch:
•	ženy, krátka trať
•	muži, krátka trať
•	ženy, klasická trať
•	muži, klasická trať
•	ženy, štafety
•	muži, štafety

25.5 MS,JMS Nasledovné ceny sú udeľované vo všetkých šiestich pretekoch:
•	1. Miesto	Zlatá (pozlátená) medaila a diplom
•	2. miesto	Strieborná (postriebrená) medaila a diplom
•	3. miesto	Bronzová medaila a diplom
•	4. - 6. miesto	Diplom

       Medaily a diplomy sú dodané IOF.
25.6 	MS Slávnostné odovzdávanie cien uskutočnia zástupcovia organizujúcej federácie a predseda alebo jeden    z podpredsedov IOF.
25.7 	 MS,JMS V štafetách obdrží každý člen štafety príslušnú medailu alebo diplom. 
25.8 	MS, JMS Počas slávnostného odovzdávania cien musia viať národné zástavy krajín prvých troch pretekárov a národná hymna krajiny víťaza.
25.9 	SP Víťazi každého podujatia obdržia medaily poskytnuté IOF. V každom individuálnom preteku najmenej 6 prvých pretekárov v kategórii a v štafetovom preteku najmenej víťazná štafeta musia obdržať ceny od organizátora.
25.10 	SP Prví traja pretekári v celkovom poradí Svetového pohára jednotlivcov po poslednom podujatí medaily poskytnuté IOF. Najmenej 6 najlepšie umiestnených pretekárov v celkovom poradí Svetového pohára jednotlivcov obdrží po poslednom podujatí ceny od organizátora posledného kola SP. Víťazná federácia Svetového pohára štafiet obdrží ceny od IOF. 
25.11 	 JMS Víťazná federácia v celkovej súťaži teamov (podľa pravidla 24.16) obdrží cenu od IOF.
25.12 	 MSV Prví traja pretekári vo finále každej kategórie obdržia medaily poskytnuté IOF.

26. Fair play

26.1 	Všetky osoby zúčastňujúce sa podujatia v OB sa musia správať čestne a podľa pravidiel fair play. Musia mať športový a priateľský duch. Pretekári  musia preukazovať ohľaduplnosť voči sebe ako aj voči funkcionárom, novinárom, divákom a miestnym obyvateľom. Pretekári sa musia správať v teréne čo najtichšie.
26.2 	Pomoc od ostatných pretekárov a poskytovanie pomoci ostatným pretekárom počas preteku je zakázané,  okrem prípadov zranenia. Je povinnosťou všetkých pretekárov pomôcť zranenému bežcovi.
26.3 	Doping je zakázaný. IOF Pravidlá pre vykonávanie dopingových testov platia pre všetky podujatia IOF. Rada môže požiadať o vykonanie dopingových kontrol.
26.4 	Organizátor môže so súhlasom IOF kontrolóra rozhodnúť vopred o zverejnení miesta zhromaždiska. Ak je miesto zhromaždiska nezverejnené, všetci organizátori musia dôsledne dodržiavať utajenie priestoru pretekov a terén. V každom prípade musia byť utajené trate.
26.5 	Akýkoľvek pokus o prehliadku terénu alebo tréning v ňom je zakázaný. Pokusy získať akékoľvek informácie o tratiach mimo tých, ktoré sú poskytnuté organizátorom sú zakázané pred a počas preteku.
26.6 	Organizátor musí vylúčiť z podujatia každého pretekára, ktoré je oboznámený s terénom alebo mapou do takej miery, že má výhodu pred ostatnými pretekármi. V prípade pochybností je záležitosť rozhodnutá IOF kontrolórom.
26.7 	Vedúci teamov, pretekári, zástupcovia médií a diváci. Musia zostať v priestore pre nich vyhradenom.
26.8 	Rozhodcovia v lese nesmú rušiť ani zdržiavať pretekárov, ani im poskytovať akékoľvek informácie. Musia byť ticho, nosiť nenápadný odev a nepomáhať pretekárom blížiacim sa ku kontrole. Toto sa vzťahuje aj na všetky ostatné osoby prítomné v teréne, napr. zástupcovia médií.
26.9 	Po prekročení cieľovej čiary pretekár nemôže znovu vstúpiť do pretekového priestoru bez povolenia organizátora. Pretekár, ktorý vzdá, musí toto okamžite oznámiť v cieli a odovzdať štartový preukaz a mapu. Pretekár nesmie akokoľvek ovplyvniť priebeh preteku ani pomáhať ostatným pretekárom.
26.10 	Pretekár, ktorý poruší alebo má úžitok z porušenia akékohoľvek pravidla, môže byť diskvalifikovaný.
26.11 	Nesúťažiaci, ktorý poruší akékoľvek pravidlo, bude podrobený disciplinárnemu konaniu.

27. 	Sťažnosti

27.1 	Sťažnosť môže byť podaná na porušenie týchto pravidiel alebo rozhodnutí organizátora.
27.2 	Sťažnosť môže byť podaná činovníkom podujatia, teamovým funkcionárom, pretekárom alebo kýmkoľvek, kto je spojený s podujatím.
27.3 	Sťažnosť musí byť podaná ústne alebo písomne organizátorovi čo najskôr. Sťažnosť je posúdená organizátorom. Sťažovateľ musí byť okamžite informovaný o rozhodnutí.
27.4 	Za podanie sťažnosti sa neplatí.

28. 	Protesty

28.1 	Proti rozhodnutiu o sťažnosti môže byť podaný protest.
28.2 	Protesty môžu byť podané teamovými funkcionármi, pretekármi alebo činovníkmi podujatia.
28.3 	Každý protest musí byť podaný písomne členovi jury čo najskôr po rozhodnutí organizátora o sťažnosti.
28.4 	Za podanie protestu sa neplatí.

29. 	Jury

29.1 	Na posudzovanie protestov musí byť ustanovená jury.
29.2 	Rada IOF rozhodne, na ktoré podujatia musí byť ustanovená jury. Ak nie je jury ustanovená IOF, musí ju ustanoviť organizátor.
29.3 	Jury sa skladá z 3 alebo 5 hlasujúcich členov podľa ustanovení 29.11 - 29.15 z rôznych federácií. Jury vedie IOF kontrolór, ale nehlasuje.
29.4 	Zástupca organizátora má právo zúčastniť sa zasadania jury, ale nehlasuje.
29.5 	MS, SP, JMS Najmenej jeden člen jury sa musí zúčastniť na všetkých hlavných aktivitách počas podujatia.
29.6 	Organizátor musí konať podľa rozhodnutí jury, napr. znovu zaradiť do hodnotenia diskvalifikovaného pretekára, diskvalifikovať pretekára zaradeného do poradia, zrušiť výsledky kategórie uznanej organizátorom, alebo uznať výsledky v kategórii, vyhlásené organizátorom za neplatné.
29.7 	Jury je kompetentná jednať iba ak sú všetci členovia prítomní. V naliehavých prípadoch môžu byť prijaté väčšinou predbežné rozhodnutia.
29.8 	Ak sa člen jury prehlási za zaujatého alebo nie je schopný plniť svoju úlohu, IOF kontrolór musí nominovať náhradníka.
29.9 	Vychádzajúc z rozhodnutia o proteste môže jury - po oznámení organizátorovi - odporúčať Rade IOF vylúčiť osobu z určitého alebo všetkých budúcich podujatí IOF v prípade hrubého porušenia  pravidiel IOF.
29.10 	Rozhodnutia jury sú konečné.
29.11 	MS Jury je ustanovená Radou IOF. Skladá sa z 5 členov.
29.12 	JMS  Jury je ustanovená Radou IOF, Skladá sa z troch členov.
29.13 	MS, JMS Žiadny člen jury nemôže pochádzať z organizujúcej federácie. Jury musí pozostávať z mužov aj žien.
29.14 	SP, MSV Jury sa skladá z 3 členov. Dvaja členovia sú nominovaní Radou IOF. Jeden člen je nominovaný organizujúcou federáciou.
29.15 	SRP Jury pozostáva z 3 hlasujúcich členov, ak je to možné, z rôznych federácií.

30. 	Dovolania

30.1 	Dovolanie môže byť podané proti porušeniu týchto pravidiel, ak sa porušenie nevzťahuje ku konkrétnemu porušeniu alebo v prípade, že nie je ešte ustanovená jury.
30.2 	Dovolanie môže byť podané teamovým funkcionárom, pretekárom, činovníkom podujatia alebo federáciou.
30.3 	Každé dovolanie musí byť podané písomne na Sekretariát IOF čo najskôr.
30.4 	Za podanie dovolania sa neplatí.
30.5 	Rozhodnutie o dovolaní je konečné.

31. 	Kontrola podujatia

31.1 	Všetky podujatia, pre ktoré sú záväzné tieto predpisy, musia byť kontrolované IOF kontrolórom. IOF kontrolór musí byť ustanovený do troch mesiacov od rozhodnutia o organizátorovi.
31.2 	Rada IOF rozhodne na ktoré podujatia nominuje IOF kontrolóra.
31.3 	Ak je IOF kontrolór nominovaný IOF, je oficiálnym zástupcom IOF u organizátora, je podriadený Rade IOF a komunikuje so sekretariátom IOF.
31.4 	Organizujúca federácia musí vždy nominovať svojho kontrolóra. Tento kontrolór musí pomáhať IOF kontrolórovi nominovanému IOF. Ak IOF na požiadanie nenominuje kontrolóra, kontrolór nominovaný federáciou je IOF kontrolórom. Kontrolór nominovaný federáciou nemusí pochádzať z tejto federácie.
31.5 	Všetci IOF kontrolóri musia byť držiteľmi licencie IOF kontrolóra. Žiadny IOF kontrolór ani pomocník IOF kontrolóra nenesú zodpovednosť za zúčastnený team.
31.6 	IOF kontrolór musí zabezpečiť, že sa dodržiavajú pravidlá, vyhýba sa chybám a spravodlivosť je prvoradá. IOF kontrolór má právo žiadať o uskutočnenie zmien, o ktorých sa domnieva, že sú nevyhnutné na zabezpečenie požiadaviek podujatia.
31.7 	IOF kontrolór musí úzko spolupracovať s organizátorom a musia mu byť poskytnuté príslušné informácie. Všetky oficiálne informácie zasielané federáciám, ako sú napr. bulletiny, musia byť schválené IOF kontrolórom.
31.8 	IOF kontrolór musí vykonať najmenej tieto činnosti:
•	schváliť zhromaždisko a terén podujatia
•	dozerať na organizáciu podujatia a odhadnúť vhodnosť navrhovaného ubytovania, stravovania, prepravy, programu, rozpočtu a tréningových možností
•	ohodnotiť každú plánovanú ceremóniu
•	schváliť organizáciu a usporiadanie štartu, cieľa a predávkového územia
•	posúdiť spoľahlivosť a presnosť časomiery a spracovania výsledkov
•	skontrolovať, či sú mapy v súlade s normami IOF
•	schváliť trate po ohodnotení ich kvality vrátane stupňa obťažnosti, osadenia kontrol a ich vybavenia, faktorov náhody a presnosti mapy
•	skontrolovať každé delenie trate a  kombinácie tratí
•	ohodnotiť zariadenie a vybavenie pre médiá
•	ohodnotiť zariadenie a vybavenie pre dopingové testy
31.9 	IOF kontrolór musí urobiť toľko návštev, koľko považuje za nevyhnutné. Návšteva musí byť plánovaná v súlade s ustanovujúcim orgánom a s organizátorom. Bezprostredne po každej  návšteve musí kontrolór IOF zaslať krátku písanú správu na Sekretariát IOF a kópiu organizátorovi.
31.10 	Ustanovujúci orgán môže ustanoviť pomocníkov IOF kontrolóra, aby mu pomohli hlavne v oblasti mapovania, tratí, financovania, sponzorov a médií.
31.11 	MS IOF kontrolór musí urobiť najmenej tri návštevy: jednu v skorom štádiu podujatia, jednu rok pred majstrovstvami a jednu 3-4 mesiace pred majstrovstvami.

32. 	Správy z podujatia

32.1 	Organizátor musí poslať správu IOF kontrolórovi do 4 týždňov po podujatí obsahujúcu:
•	kompletnú výsledkovú listinu
•	3 kópie každej mapy s traťami
32.2 	IOF kontrolór musí poslať správu do 4 týždňov svojmu ustanovujúcemu orgánu.
32.3 	MS, JMS IOF kontrolór musí na požiadanie zaslať IOF správu organizátora a 2 sady máp s traťami.
32.4 	MS Jedna kópia z každého bulletinu, konečný program vrátane kompletnej štartovej listiny, plán organizácie a účtovná uzávierka podujatia musia byť zaslané na Sekretariát IOF pre archiváciu do šiestich mesiacov po MS.

33. 	Reklama a sponzori

33.1 	Propagovanie tabakových výrobkov a tvrdého alkoholu nie je dovolené.
33.2 	Rada IOF môže vydať osobitné pravidlá pre reklamu a sponzorstvo - pozri Dodatok 5.

34. 	Služby médiám

34.1 	Organizátor musí ponúknuť zástupcom médií atraktívne pracovné podmienky a vhodné možnosti na pozorovanie a posielanie správ o podujatí.
34.2 	Organizátor musí dať k dispozícii médiám najmenej tieto služby:
•	hotelové ubytovanie strednej úrovne, platené užívateľmi
•	štartovú listinu, brožúrku s programom a iné informácie deň pred pretekom
•	možnosť zúčastniť sa modelového preteku
•	tiché pracovné prostredie s písacími strojmi alebo počítačmi s tlačiarňami v cieli, chránené proti nepriazni počasia
•	výsledky a mapy s traťami hneď po preteku
•	telefón a fax s možnosťou volať do zahraničia, pokiaľ možno, v areáli cieľa, platené užívateľmi
34.3 	Organizátor musí maximálne vyjsť v ústrety médiám, tak aby preteky prebehli v medziach fair play .

Dodatok 1 : Všeobecné kategórie na pretekoch

1. Vekové kategórie

1.1 	Pretekári sú rozdelení do kategórií podľa ich veku a pohlavia. Ženy smú pretekať v mužských kategóriách.
1.2 	Pretekári majúci 20 rokov a mladší patria do príslušnej kategórie až do konca kalendárneho roka, v ktorom dosiahli daný vek. Smú pretekať v starších kategóriách až do 21 vrátane.
1.3 	 Pretekári majúci 21 rokov a starší patria do príslušnej kategórie až do začiatku kalendárneho roka, v ktorom dosiahli daný vek. Smú pretekať v mladších kategóriách až do 21 vrátane. 
1.4 	Hlavné pretekárske kategórie sú W21 pre ženy a M21 pre mužov. Namiesto písmen W a M môžu byť použité písmená D a H. 
1.5 	Pre pretekárov mladších ako 21 rokov, sú kategórie W20 a M20, W18 a M18 atď., použitý interval je 2  roky. Pre starších pretekárov sú kategórie W35 a M35, W40 a M40 atď., použitý je interval 5 rokov.
1.6 	Každá kategória môže byť rozdelená do podkategórií podľa obťažnosti alebo dĺžky trate. Podkategórie podľa obťažnosti a dĺžky sa nazývajú: E (elita), ak je použitá, A, B, C, a N (začiatočníci). Podkategórie podľa dĺžky tratí sa nazývajú iba S (krátka) a L (dlhá).
1.7 	Elitné (E) kategórie sa môžu použiť len vo vekových triedach 18, 20 a 21. Sú obmedzené len pre pretekárov klasifikovaných federáciou ako elitní pretekári alebo pre pretekárov vybraných na základe nazáklade ich pozície v národnom rebríčku.

2. Súbežné kategórie

2.1 Ak je v kategórii príliš veľa prihlásených, môže sa rozdeliť do súbežných kategórií. Rozdelenie elitných kategórií by malo byť na základe predchádzajúcich výkonov pretekárov. Iné ako elitné kategórie by sa mali rozdeliť tak, aby pretekári z toho istého klubu, oblasti alebo federácie boli do nich rovnomerne rozdelení.

Dodatok 2 : Princípy stavby tratí

1. 	ÚVOD					
1.1. 	Účel tohto dokumentu			
1.2. 	Aplikácia týchto pravidiel			

2. 	ZÁKLADNÉ PRINCÍPY			
2.1. 	Definícia orientačného behu		
2.2. 	Cieľ správnej stavby tratí			
2.3. 	“Zlaté pravidlá” staviteľa tratí		

3. 	TRAŤ ORIENTAČNÉHO BEHU		
3.1. 	Terén					
3.2. 	Definícia trate orientačného behu		
3.3. 	Štart					
3.4. 	Úseky medzi kontrolami			
3.5. 	Kontroly					
3.6. 	Cieľ					
3.7. 	Prvky čítania mapy			
3.8. 	Výber postupov				
3.9. 	Stupeň obťažnosti				
3.10. 	Typ pretekov				
3.11. 	Na čo by sa mal staviteľ tratí zamerať	

4. 	STAVITEĽ TRATÍ				

1. ÚVOD

1.1. Účel tohto dokumentu
Tieto pravidlá sú zamerané na vytvorenie jednotnej stavby tratí pre orientačný beh s cieľom zabezpečiť spravodlivosť súťaže a zachovať jedinečný charakter tohto športu.

1.2. 	Aplikácia týchto pravidiel
Trate na všetkých medzinárodných podujatiach musia byť postavené v súlade s týmito pravidlami. Zároveň by mali slúžiť ako všeobecný návod na pre stavbu tratí na iných podujatiach v orientačnom behu.

2. 	ZÁKLADNÉ PRINCÍPY

2.1. 	Definícia orientačného behu
Orientačný beh je šport, v ktorom pretekári musia navštíviť v čo najkratšom čase s pomocou mapy a kompasu určitý počet bodov vyznačených v teréne kontrolami. Môže byť charakterizovaný ako orientácia za behu. 

2.2. 	Cieľ správnej stavby tratí
Cieľom stavby tratí je ponúknuť pretekárom správne navrhnuté trate podľa ich očakávaných schopností. Na výsledkoch by sa mali prejaviť fyzické a technické schopnosti pretekárov.

2.3. 	“Zlaté pravidlá” staviteľa tratí
Staviteľ tratí sa musí riadiť nasledujúcimi princípmi:
•	unikátny charakter orientačného behu ako orientácie za behu,
•	spravodlivosť súťaže,
•	spokojnosť pretekára,
•	ochrana prírody a životného prostredia,
•	potreby médií a divákov.

2.3.1. 	Unikátny charakter
Každý šport je charakteristický určitými vlastnosťami. Unikátnou  vlastnosťou orientačného behu je zvoliť a dodržať optimálny postup cez neznámy terén v čo najkratšom čase. Toto vyžaduje orientačné zručnosti: presné čítanie mapy, voľba postupov, narábanie s buzolou, udržanie koncentrácie v strese, rýchle rozhodovanie, beh v prírode, atď.

2.3.2. 	Spravodlivosť
Spravodlivosť je základnou požiadavkou v súťažnom športe. Hoci je však v každom kroku pri plánovaní a stavbe tratí venovaná čo najväčšia starostlivosť, náhoda sa môže stať významným faktorom v pretekoch v orientačnom behu. Staviteľ tratí musí zvážiť všetky faktory, aby zabezpečil, že súťaž bude spravodlivá a že všetci pretekári budú mať na celej trati rovnaké podmienky.

2.3.3. 	Uspokojenie pretekára
Popularita orientačného behu môže byť zväčšená, iba ak sú pretekári spokojní s ponúknutými traťami. Na zabezpečenie vhodných tratí z hľadiska dĺžky, fyzickej a technickej náročnosti, umiestnenia kontrol, atď. je potrebná preto starostlivá stavba tratí. Z tohto hľadiska je preto zvlášť dôležité, aby bola každá trať vhodná pre tých, ktorí túto trať bežia.

2.3.4. 	Príroda a životné prostredie
Životné prostredie je veľmi citlivá záležitosť: zver môže byť vyrušená a povrch pôdy ako aj vegetácia môže trpieť dôsledkom nadmerného zaťaženia. Životné prostredie tiež zahŕňa ľudí žijúcich v oblasti, kde sa preteky uskutočňujú, múry, ploty, obrábanú zem, budovy a iné stavby, atď. 
Zvyčajne je možné nájsť spôsob, ako sa vyhnúť najcitlivejším oblastiam. Skúsenosť a výskum ukázali, že dokonca veľké podujatia môžu byť organizované v citlivých oblastiach bez poškodenia, ak sú vykonané určité predbežné opatrenia a trate sú dobre postavené.
Je veľmi dôležité, aby staviteľ tratí zabezpečil, že vybraný terén je prístupný  a že citlivé oblasti sú vopred identifikované.

2.3.5. 	Diváci a médiá
Trvalým záujmom staviteľa tratí by malo byť podávať dobrý imidž orientačného behu verejnosti. 
Staviteľ by sa mal snažiť ponúknuť divákom a médiám možnosť sledovať vývoj pretekov čo najbližšie, ale bez narušenia spravodlivosti pretekov.

3. 	TRAŤ ORIENTAČNÉHO BEHU

3.1. 	Terén
Terén musí byť vybraný tak, aby mohol pretekárom ponúknuť spravodlivé preteky.
Na to, aby bol zachovaný charakter orientačného behu, musí byť terén priebežný a vhodný na preverenie orientačných schopností pretekárov.

3.2. 	Definícia trate orientačného behu
Trať orientačného behu pozostáva zo štartu, kontrol a cieľa. Medzi týmito bodmi, ktoré sú presne vyznačené v teréne i na mape, sú úseky, kde sa pretekár musí orientovať.

3.3. 	Štart
Priestor štartu by mal byť situovaný a orientovaný tak, aby:
(i) 	tam bol priestor na rozcvičenie;
(ii) 	čakajúci pretekári nevideli smer odbiehajúcich zo štartu odbiehajúcich pretekárov.
Bod, na ktorom sa pretekár začína orientovať, je v teréne vyznačený lampiónom  bez značiaceho zariadenia a na mape je vyznačený trojuholníkom.
Riešenie orientačných problémov by mali pretekári začať hneď od štartu.

3.4. 	Úseky medzi kontrolami

3.4.1. 	Dobré úseky medzi kontrolami
Úseky medzi kontrolami sú najdôležitejšou časťou trate orientačného behu a z väčšej časti určujú jej kvalitu. 
Dobré úseky poskytujú pretekárovi problémy čítania mapy a vedú ho cez terén s možnosťou alternatívnej voľby postupov. 
V rámci jednej trate by mali byť ponúknuté rôzne typy úsekov, niektoré založené na intenzívnom čítaní mapy a iné rýchlejšie, s možnou voľbou postupu. Mala by tiež varírovať ich dĺžka a obťažnosť čo sa týka používania rôznych orientačných techník  a bežeckej rýchlosti. Staviteľ tratí by sa mal tiež snažiť meniť smer po sebe nasledujúcich úsekov takto pretekárov prinútiť často meniť ich smer.
Je vhodnejšie, keď trať obsahuje menej dobrých krátkych úsekov navrhnutých za účelom skvalitnenia trate, ako keď pozostáva z väčšieho počtu rovnakých, ale menej kvalitných úsekov.

3.4.2. 	Spravodlivosť úsekov
Žiadny úsek nesmie ponúknuť možné postupy, ktoré majú výhody alebo nevýhody, ktoré sa v podmienkach preteku nedajú z mapy vyčítať.
Úseky, ktoré umožnia pretekárom postup cez nebezpečné alebo zakázané územie sa nesmú použiť.

3.5. 	Kontroly

3.5.1. 	Umiestnenie kontrol
Kontroly sú umiestnené v teréne na objektoch, ktoré sú vyznačené v mape. Pretekár ich musí navštíviť v danom poradí postupom medzi nimi, ktorý si vyberie sám. Toto vyžaduje starostlivé plánovanie a kontrolu, aby bola zaručená spravodlivosť.
Je obzvlášť dôležité, aby mapa zobrazovala v blízkosti kontroly terén presne a aby smer a vzdialenosti zo všetkých možných uhlov prístupu boli správne. 
Kontroly nesmú byť umiestnené na malých objektoch viditeľných iba z malej vzdialenosti, ak na mape nie sú iné pomocné objekty. 
Kontroly nesmú byť umiestnené tam, kde viditeľnosť lampiónu pre pretekárov pribiehajúcich z rôznych smerov nemôže byť odhadnutá z mapy alebo popisu kontroly.

3.5.2. 	Funkcia kontrol
Hlavnou funkciou kontrol je vyznačiť začiatok a koniec úseku, na ktorom sa treba orientovať. 
Niekedy je potrebné použiť kontroly s inými funkciami, napríklad, odviesť pretekárov od nebezpečných alebo zakázaných území.

3.5.3. Lampión
Vybavenie kontroly musí byť v súlade s Pravidlami pre medzinárodné podujatia v orientačnom behu.
Ak to je možné, kontrola by mala byť umiestnená takým spôsobom, že ju pretekár zbadá, až keď dosiahne popísaný objekt, na ktorom je kontrola. Z hľadiska spravodlivosti by mala byť viditeľnosť kontroly taká istá či tam nejaký pretekár je alebo nie. V žiadnom prípade by nemal byť lampión schovaný: keď pretekár dosiahne popísané kontrolné stanovište, nesmie viac hľadať lampión.

3.5.4. 	Spravodlivosť umiestnenia kontroly
Vyberať umiestnenie kontroly je potrebné s veľkou starostlivosťou a hlavne vyhnúť sa “ostrým uhlom”, spôsobujúcim to, že pribiehajúci pretekári môžu byť navedení  na kontrolu odbiehajúcimi pretekármi.

3.5.5. Blízkosť kontrol
Kontroly rôznych tratí umiestnených príliš blízko vedľa seba môžu zmýliť pretekárov, ktorí sa správne orientovali a dostali sa na miesto kontroly. Kontroly môžu byť umiestnené bližšie od seba ako je 100 m iba v prípade, ak sú objekty, na ktorých sú umiestnené jasne odlišné v teréne i na mape.

3.5.6. 	Popisy kontrol
Postavenie kontroly vzhľadom na objekt zobrazený na mape je definované popisom kontroly.
Presný objekt kontroly v teréne a bod vyznačený na mape musia byť neoddiskutovateľné. Kontroly, ktoré nemôžu byť jasne alebo zrozumiteľne definované podľa IOF symbolov pre kontroly,  nie sú zvyčajne vhodné a nemali by sa použiť.

3.6. 	Cieľ
Najmenej posledná časť trate k cieľu by mala byť povinná a značená.

3.7. 	Prvok čítanie mapy
Na dobrej trati pre orientačný beh sú pretekári počas preteku nútení koncentrovať sa na orientáciu.
Mali by byť vynechané tie časti trate, ktoré nevyžadujú čítanie mapy alebo pozornosť pri orientácii, ak nevyplývajú z dobrého výberu postupu.

3.8. 	Výber postupov
Alternatívne postupy nútia pretekárov používať na ohodnotenie terénu mapu a vyvodenie záverov z tohto ohodnotenia. Výber postupov núti pretekárov myslieť samostatne a takto rozdeliť štartovné pole, minimalizujúc “vešanie”.

3.9. 	Stupeň obťažnosti
Staviteľ tratí plánuje trate rôznej obťažnosti v prípade každého terénu, či mapy. Obťažnosť jednotlivých úsekov trate môže kolísať tým, že viac alebo menej sledujú líniové prvky. 
Pretekár by mal byť schopný z mapy vyčítať stupeň obťažnosti postupu vedúceho ku kontrole a na základe toho si vybrať príslušnú techniku.
Pozornosť by mala byť venovaná očakávaným zručnostiam pretekárov, skúsenostiam alebo schopnostiam čítať alebo rozumieť jemným  prvkom mapy. Je dôležité prihliadať na stupeň obťažnosti najmä pri stavbe tratí pre začiatočníkov a deti.

3.10. 	Typy pretekov
Stavba tratí musí zohľadňovať špecifické požiadavky vyplývajúce z typu preteku. Napríklad stavba tratí na preteky na krátkej trati musí klásť dôraz na čítanie mapy a vysoký stupeň koncentrácie počas celého preteku. Stavba tratí na štafety by mala zase zohľadniť požiadavku divákov sledovať čo možno najbližšie priebeh  súťaže.

3.11. 	Na čo by sa mal staviteľ tratí zamerať

3.11.1. Znalosť terénu
Staviteľ tratí by mal byť dôsledne oboznámený s terénom, predtým, ako bude navrhovať trate.
Mal by tiež zohľadniť skutočnosť, že v čase preteku môžu byť podmienky týkajúce sa mapy a terénu odlišné, ako sú v čase  návrhu tratí.

3.11.2. Stanovenie stupňa obťažnosti
Je veľmi ľahké urobiť príliš ťažké trate pre začiatočníkov a deti. Staviteľ tratí by si mal dávať pozor najmä na to, aby neodhadoval stupeň obťažnosti pri prehliadke terénu len podľa svojich svojej kondície alebo orientačných zručností.

3.11.3. 	Použitie spravodlivých kontrolných stanovíšť
Snaha staviteľa tratí vybrať čo najlepšie úseky ho často vedie k výberu nevhodného kontrolného stanovišťa.
Pretekári si zriedkakedy všimnú rozdiely medzi dobrými a vynikajúcimi úsekmi, ale okamžite si všimnú ak ich kontrola spôsobí nepredvídateľnú stratu času z dôvodu schovaného miesta kontroly, schovanej kontroly, nejasnosti, zavádzajúceho popisu atď.

3.11.4. 	Umiestnenie kontrol dostatočne ďaleko od seba
Dokonca i keď majú kontroly svoje číselné kódy, nemali by byť pri sebe tak blízko, aby zmýlili pretekárov, ktorí bežia správne na kontrolné stanovište svojej trate.

3.11.5. 	Vyhnúť sa príliš komplikovaným výberom postupov
Staviteľ tratí môže vidieť určité voľby postupov, ktoré si nikto nevyberie a preto môže márniť čas vymýšľaním zložitých problémov, avšak pretekár si môže vybrať “ďalší najlepší” postup a takto ušetriť čas pri výbere postupu.

3.11.6. 	Trate, ktoré nie sú príliš fyzicky náročné
Trate by mali byť navrhnuté tak, aby pretekári mohli normálne bežať väčšinu trate navrhnutej podľa ich schopností.

4. 	STAVITEĽ TRATÍ

Osoba zodpovedná za stavbu tratí musí pochopiť a ohodnotiť kvality dobrej trate na základe vlastných skúseností. Musí byť tiež dobre oboznámený s teóriou stavby tratí a zohľadniť zvláštne požiadavky rôznych kategórií a rôznych typov terénu. 
Staviteľ tratí musí byť schopný na mieste odhadnúť rôzne faktory, ktoré môžu ovplyvniť pretek, ako sú napríklad podmienky v teréne, kvalita mapy, prítomnosť účastníkov a divákov, atď.
Staviteľ  tratí je zodpovedný za trate a za priebeh pretekov medzi štartom a cieľom. Jeho práca musí byť kontrolovaná kontrolórom. Toto je podstatné najmä z dôvodu početných možností výskytu chýb, ktoré môžu mať závažné dôsledky.

Dodatok 3 : Rezolúcia IOF o správnej environmentálnej praxi

Rada IOF (Medzinárodná federácia orientačného behu) na svojom zasadaní 12.-14. apríla 1996, uznávajúc význam zachovania životnému prostrediu z priaznivej povahy orientačného behu a v súlade s Rezolúciou GAISF o životnom prostredí z 26. októbra 1995, prijala nasledovné princípy: 
•	pokračovať v uvedomovaní si potreby chrániť zdravé životné prostredie a tento princíp integrovať do základných činností v orientačnom behu;
•	zabezpečovať, aby boli súťažné pravidlá a praktická organizácia pretekov v súlade s princípom rešpektovania životného prostredia a ochranou rastlín a živočíchov;
•	spolupracovať s vlastníkmi pozemkov, orgánmi štátnej správy a environmentálnymi organizáciami tak, aby mohla byť definovaná správna environmentálna prax;
•	obzvlášť dodržiavať miestne pravidlá ochrany životného prostredia, zachovávať “bezodpadkový” charakter orientačného behu a uskutočniť riadne opatrenia  na zamedzenie znečistenia;
•	do výchovy a vzdelávania orientačných bežcov a funkcionárov zahrnúť zásady správnej environmentálnej praxe;
•	podporovať uvedomenie národných federácií týkajúce sa celosvetových environmentálnych problémov tak, aby mohli prijať, uplatniť a popularizovať princípy zachovania citlivého využitia krajiny pre potreby orientačného behu;
•	odporúčať, aby národné federácie pripravili princípy správnej environmentálnej praxe podľa svojich špecifických podmienok.

Dodatok 4 : Schválené štartové preukazy a značiace zariadenia

[Súťažné pravidlo 20.1 hovorí, že: “Smú byť použité len značiace systémy (elektronické alebo iné) schválené IOF”.]
•	Jedinými automaticky schválenými kontrolnými záznamovými systémami sú
•	tradičný systém hrotových klieští a štartových preukazov a elektronický raziaci 
•	časový a raziaci elektronický systém Emit, 
•	Systém Sportident 
•	Použitie iného kontrolného raziaceho systému vyžaduje najprv schválenie Športovo Technickej Komisie IOF
•	V prípade tradičného systému razenia, štartové preukazy musia vyhovovať nasledujúcim požiadavkám:
•	musia byť vyhotovené z odolného materiálu a nesmú presiahnuť veľkosť 10 cm x 21 cm
•	každé políčko na razenie musí mať minimálnu dĺžku strany 18 mm
•	tri políčka musia byť označené ako rezervné políčka
Pretekári smú upraviť preukaz, napr. vpisovaním doň, spevnením alebo vložením do vrecka, ale nie odstrihávaním jeho častí.
•	V prípade systému Emit, nálepka pripevnená na elektronickú kartu pretekára, ako záložné razenie, musí byť taká, aby vydržala podmienky, ktoré sa pravdepodobne počas preteku vyskytnú (vrátane namočenia do vody). Pretekár je zodpovedný za to, že orazí záložnú nálepku tak, že toto razenie môže byť použité v prípade chýbajúceho elektronického razenia.
•	V prípade systému Sportident musí byť na každej kontrole záložná jednotka - buď elektronická alebo kliešte. Pretekár je zodpovedný za to, že sa elektronické razenie uloží do elektronického preukazu tým, že ho ponechá v kontrole, pokým kontrola nevyšle signál. Záložnú jednotku použije len  a len vtedy, ak kontrola signál nevyšle.
•	Preukaz, elektronický alebo iný, musí zreteľne preukázať, že pretekár navštívil všetky kontroly. Pretekár z chýbajúcim alebo neidentifikovateľným razením sa neumiestni, ibaže by jasne dokázal, že kontrolu navštívil a že chýbajúce alebo neidentifikovateľné razenie nie je jeho chyba. V tomto výnimočnom prípade môže byť na preukázanie prítomnosti pretekára na kontrole použitý iný dôkaz, napr. dosvedčenie rozhodcu na trati, záznam z kamery alebo záznam z kontroly. V ostatných prípadoch nie je takýto dôkaz postačujúci.
•	Keď sa použijú systémy s viditeľným razením, musí byť aspoň časť vpichov v príslušnom políčku alebo v rezervnom políčku. Jedna chyba na pretekára je akceptovateľná, napr. vpichy mimo správneho políčka alebo preskočenie políčka za predpokladu, že sú všetky vpichy jasne identifikovateľné. Pretekár, ktorý sa pokúsi získať výhodu nepresným razením, smie byť diskvalifikovaný.

Dodatok 5: Zvláštne pravidlá pre reklamu a sponzorstvo

[Súťažné pravidlo 33.2  hovorí, že: “Rada IOF môže vydať osobitné pravidlá pre reklamu a sponzorstvo”.]

Pre Majstrovstvá sveta a Juniorské majstrovstvá sveta:
•	Názvy “Majstrovstvá sveta” a “Juniorské majstrovstvá sveta” nesmú byť akýmkoľvek spôsobom spojené so spoločnosťami, ktoré majú na podujatí reklamu alebo inými sponzormi podujatia.
•	Všetky oficiálne ceremoniály, ako je otvorenie, vyhlásenie výsledkov a záverečný ceremoniál, nesmú byť navrhnuté tak, aby nadmerne propagovali sponzorov alebo spoločnosti, ktoré majú na podujatí reklamu.
•	Štartový a cieľový transparent musia byť navrhnuté tak, aby bolo reklame venovaných najviac 40% plochy.
•	Štartové čísla musia byť navrhnuté tak, aby bolo reklame venovaných najviac 30% plochy. Čitateľnosť štartových čísel nesmie byť reklamou narušená.
•	Reklama na národných kombinézach alebo inom odeve, ktorý majú členovia teamov počas oficiálnych ceremoniálov, nesmie presiahnuť 200 cm^2. Na pretekársky odev alebo vybavenie sa nevťahuje žiadne obmedzenie týkajúce sa veľkosti reklám, okrem štartových čísel.

Preklad © Radoslav Jonáš, 1998, 2001